題眉山程侅所藏山谷寫杜詩帖
作者：楊萬里
朝代：宋

paragraphs: 杜家碧山銀魚詩，黄家虎卧龍跳字。
六丁難取真宰愁，程家十襲今三世。
程家蘇家元舅甥，子瞻正輔外弟兄。
正輔有孫文百鍊，筆倒三江胸萬卷。
公車獻策五十篇，玉札國體航化源。
遠謀小扣囊底智，瓌詞未出海內傳。
三年抱璞咸陽市，子虛無因達天帝。
如今却買巴峽船，峨眉山月秋正圓。
丈夫身健恐不免，即召枚臯未渠晚。